Stanley Donen

**Stanley Donen** (Columbia, Južna Karolina, 13. travnja 1924. – 21. veljače 2019.), američki redatelj i koreograf.

## Biografija
Donen karijeru započinje kao plesač i koreograf. Godine 1941. u suradnji sa Geneom Kellyjem koreografira kazališni mjuzikl *Najbolja noga naprijed* (engl. *Best Foot Forward*). Nakon višegodišnjeg koreografskog asistiranja (*Djevojka s naslovnice*, 1944.), Donen započinje redateljsku suradnju s Kellyjem na filmovima *[[Diži sidra! (1945.)|Diži sidra!]]* (1945.) i *[[Povedi me na baseball (1949.)|Povedi me na baseball]]* (1949.). Priznanja ostvaruju najprije mjuziklom *[[U grad! (1949.)|U grad!]]* (1949.), a posebice filmom *[[Pjevajmo na kiši (1952.)|Pjevajmo na kiši]]* (1952.).

Zbog privatnih nesuglasica Donen odlučuje raskinuti suradnju sa Kellyjem i okušati se u samostalnoj karijeri. Već svojim prvim samostalnim uratkom *[[Sedam nevjesta za sedmoricu braće (1954.)|Sedam nevjesta za sedmoricu braće]]* (1954.), moderniziranoj i koreografiranoj inačici legende o otmici Sabinjanki pokazuje vlastite redateljske sposobnosti u koje se dotada često sumnjalo i pretpostavljalo Kellyju ili Vincenteu Minnelliju. Iako se okušao i u drugim žanrovima poput trilera (*Indiskrecija*, 1958. i *[[Šarada (1964.)|Šarada]]* (1964.) i melodrame (*Putovanje za dvoje*, 1967. i *Stubište* 1969.), njegova se redateljska inovativnost najviše očitovala u mjuziklima *Kraljevsko vjenčanje* (1951.), *[[Smiješno lice (1957.)|Smiješno lice]]* (1957.) i *Film za groš* (1978.).

### Stilske karakteristike
Djela Donenove i Kellyjeve suradnje odlikuje satiričnost i reciklažni karakter (primjerice u filmu *Pjevajmo na kiši*). Filmski elementi karakteristični za Donenovo djelovanje čine montažne inovacije i poigravanje specijalnim efektima, kao i preplitanje elemenata različitih žanrova: *[[slapstick]]a* i mjuzikla u *Pjevajmo na kiši*, vesterna i mjuzikla u *Sedam nevjesta za sedmoricu braće* te komedije, melodrame i mjuzikla u *Filmu za groš*.

## Nagrade i priznanja (izbor)
* 1995. – nagrada *Billy Wilder*
* 1995. – nagrada *Akira Kurosava*
* 1998. – nagrada Oscar za životno djelo
* 1999. – nagrada *Joseph Plateau* za životno djelo
* 2001. – nagrada *Johnny Mercer*
* 2009. – nagrada *Douglas Watt* za životno djelo
* 2011. – nagrada za životno djelo Izraelskoga filmskoga festivala

## Literatura
* Delamater, Jerome: *Dance in the Hollywood Musical*, Michigan: UMI Research Press, 1978.
* Katz, Ephraim: *The Film Encyclopedia (The Most Comprehensive Encyclopedia of World Cinema in a Single Volume)*, 2nd. Ed., New York: Harper Perennial, 1994, str. 379.
* Pajkić, Nebojša: Donen, Stanley, u: Peterlić, A. (ur.), *[[Filmska enciklopedija]]*, sv. 1, Zagreb: Jugoslavenski leksikografski zavod Miroslav Krleža, 1986, str. 315.
* (***): Donen, Stanley, u: Gilić, N. & Kragić, B. (ur.), *[[Filmski leksikon]]*, Zagreb: Leksikografski zavod Miroslav Krleža, 2003, str. 140-141, dostupno na: http://film.lzmk.hr/clanak.aspx?id=373  (pristup: 8. srpnja 2013.)

## Reference

## Vanjske veze

* IMDb: Stanley Donen 
* IBDB: Stanley Donen 
* Stephen M. Silverman, Dancing on the Ceiling: Stanley Donen and His Movies, Alfred A. Knopf: New York (1996), str. 4-5